ET Euroopa Liidu Teataja C 231/6

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 231/06

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PANFORTE DI SIENA”

EÜ nr: IT-PGI-0005-0795-28.01.2010

KGT ( X ) KPN ( )

1. Nimetus:

„Panforte di Siena”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 2.4. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab:

Nimetus „Panforte di Siena” tähistab töödeldud ja ahjus küpsetatud kondiitritoodet, mis sisaldab jahu, suhkrustatud puuvilju, kuivatatud puuvilju ning suhkru-, mee- ja vürtsisegu. Toodet võib tarbimisse lasta kahel kujul:

— valge variant, kui toode on kaetud tuhksuhkruga;

— tume variant, kui toode on kaetud vürtsidega.

Toodet „Panforte di Siena” iseloomustavad järgmised füüsikalised omadused:

— kuju: ümar või ristkülikukujuline ühes tükis turustades; viilud või kuubikud tükkidena turustades;

— mõõtmed: kõrgus 14–45 mm; ümara toote läbimõõt on 10–38 cm; ristkülikukujulisel tootel 10–20 cm (lühem külg) ja 20–40 cm (pikem külg); sõltuvalt toote mõõtmetest on kaal 33 g–6 kg;

— tekstuur: nätske, lõikamisel keskmiselt kõva;

— välimus: tükiline ja ebatasane pind;

valge variant: valge värvuse annab toodet kattev tuhksuhkur; tuhksuhkur võib kotikeses kaasas olla peale raputamiseks toote tarbimisel;

tume variant: tumeda värvuse annab toodet kattev vürtsisegu.

Keemilised omadused: maksimaalne niiskusesisaldus: lõpptootes 15 %.

Organoleptilised omadused:

— maitse: magus, on tunda suhkrustatud puuvilja ja mandli järelmaitset ning vürtsi aroomi, mis on õrnem valge variandi ja väga tugev tumeda variandi puhul.

3.3. Toorained (üksnes töödeldud toodete puhul):

Toode „Panforte di Siena” valmistatakse järgmistest koostisainetest.

3.3.1. Nõutavad koostisained

3.3.1.1. Valge variant: nisujahu tüüp 0: sisaldus taignas 14–18 %; kuivatatud puuviljad: terved koorimata magusad mandlid, mille sisaldus taignas on vähemalt 18 %; suhkrustatud puuviljad: sidruni- ja apelsinikooresukaadi sisaldus taignas 35–45 %; sidrunisukaad peab suhkrustatud puuviljadest moodustama vähemalt 25 %; suhkrud: võib kasutada kas sahharoosi, glükoosisiirupit või invertsuhkrut või nende segu, mille sisaldus taignas on 18–23 %; mesi: õiemee sisaldus taignas 2–5 %; vürtsid: muskaatpähkli- ja kaneelisisaldus on 0,3–1,5 %; muud koostisained: tuhksuhkur maiustuse peale raputamiseks, toote põhjana kasutatav riispaber.

3.3.1.2. Tume variant: nisujahu tüüp 0: sisaldus taignas 8–18 %; kuivatatud puuviljad: terved koorimata magusad mandlid, mille sisaldus taignas on vähemalt 18 %; suhkrustatud puuviljad: meloni- ja apelsinilooresukaadi sisaldus taignas 35–45 %; melonisukaad peab suhkrustatud puuviljadest moodustama vähemalt 40 %; suhkrud: võib kasutada kas sahharoosi, glükoosisiirupit või invertsuhkrut või nende segu, mille sisaldus taignas on 18–23 %; vürtsid: muskaatpähkli-, kaneeli- ja paprikasisaldus on 0,6–5 %; muud koostisained: vürtsisegu maiustuse peale raputamiseks, toote põhjana kasutatav riispaber.

3.3.2. Soovi korral kasutatavad koostisained

3.3.2.1. Valge variant: kuivatatud puuviljad: purustatud sarapuupähklid, mille sisaldus taignas on kuni 1,5 %; suhkrustatud puuviljad: melonisukaad, mille sisaldus suhkrustatud puuviljades on kuni 25 %; vürtsid: muskaatõiest, piprast, nelkpiprast, koriandrist, nelgist koosnev vürtsisegu; lõhnaained: vanill. Muud koostis-, lisa-, värv- ja säilitusained ei ole lubatud.

3.3.2.2. Tume variant: suhkrustatud puuviljad: sidrunisukaad, mille sisaldus suhkrustatud puuviljades on kuni 25 %; muskaatpähklist, koriandrist, tähtaniisist, nelgist, ingverist, nelkpiprast ja Tripterygion tripteronotum'ist koosnev vürtsisegu; lõhnaained: vanill; karamell: sisaldus taignas kuni 2 %; Kreeka pähklid: sisaldus taignas kuni 5 %; mesi: sisaldus taignas kuni 5 %; kakao peale raputamiseks. Muud koostis-, lisa-, värv- ja säilitusained ei ole lubatud. Mõlema variandi puhul võib kasutada ka muid soovi korral kasutatavaid koostisaineid spetsifikaadis määratletud piirides.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kogu tootmisprotsess peab toimuma artiklis 4 kindlaks määratud piirkonnas, sest üksnes sel viisil tagatakse toote organoleptilised omadused.

3.6. Erieeskirjad viilutamise, riivimise, pakendamise jm kohta:

Tootmine ja pakkimine peab toimuma järjest, selleks et toode säilitaks pärast jahtumist oma tekstuuri. Seejuures on oluline hoida õiget niiskussisaldust, mis on kindlaks määratud punktis 3.2. Toode imeb kergesti niiskust väliskeskkonnast ning sellele lisandub suhkru, jahu ja sukaadi tekitatud niiskus, mis võib tõusta toote pinnale ning muuta toote „Panforte di Siena” poolläbipaistvaks, pehmeks ja kleepuvaks, mistõttu organoleptilised omadused halvenevad. Toodet „Panforte di Siena” turustatakse kinnises paber- või papp-pakendis, tavaliselt ka pitseeritud aluspaberis, et vältida lisaks ümbritseva niiskuse imendumisele ka välismõjusid, eelkõige mandli- ja jahukoi (eelkõige Indiaani jahukoi) kahjustusi.

3.7. Erieeskirjad märgistamise kohta:

Toote pakendil ja märgisel peab olema nimetus „Panforte di Siena” koos tähisega „Indicazione geografica protetta” või selle lühendiga IGP ning järgmised täiendavad andmed:

tootja või pakendaja nimi, ärinimi ja aadress;

toote graafiline sümbol, mida on kirjeldatud käesolevas punktis ning mida kasutatakse koos kaitstud geograafilise tähisega.

Kohalikke traditsioone järgides võib lisada ka järgmise teabe:

„valge” või „Margherita” valge versiooni puhul;

„tume” tumeda versiooni puhul.

Keelatud on lisada märkeid, mis ei ole sõnaselgelt ette nähtud.

Siiski on lubatud kasutada viiteid kaubamärkidele, kui nad ei ole toodet kiitva ja tarbijat eksitava iseloomuga, samuti muid tõeseid ja dokumenteeritud viiteid, mis on kooskõlas kehtivate õigusnormidega ning mis ei ole vastuolus käesoleva dokumendi sisu ja eesmärkidega.

Nimetus „Panforte di Siena” peab olema itaalia keeles.

Logol on kujutatud vapp (ülaosa valge ja alaosa must), mida ümbritseb kollast Pantone 1205 (5 % M/30 % Y) värvi lint, mille otsad on üleval kokku rullitud.

Lindil on musta värvi kiri „Panforte di Siena” kirjatüübis Gill Extra Bold Condensed, all nurgas eraldab viie õielehega must stiliseeritud lill kirja „Panforte” kirjast „di Siena”. Ülal kuldkollast Pantone 117 (30 C/40 % M/70 % Y) värvi kaunistusel on musta värvi kiri „IGP” Gill Extra Bold Condensed kirjatüübis, mida ümbritseb musta servaga valge taust. Selle all kolmel real kiri „Indicazione geografica protetta” musta värvi Gill Extra Bold kirjatüübis. Logo suurust võib vastavalt kasutusele muuta. Väikseim kõrgus on 1,4 cm.

4. Geograafilise piirkonna täpne määratlus:

Toote „Panforte di Siena” valmistamis- ja pakendamispiirkond hõlmab kogu Siena provintsi haldusterritooriumi.

5. Seos geograafilise piirkonnaga:

5.1. Geograafilise piirkonna eripära:

Toodet „Panforte di Siena” hakati valmistama Siena kloostrite ja vürtspoodide juures alates 12. sajandist, kui Via Francigena kaudu hakkas edenema kaubavahetus. Nendes oludes eristusid peagi iseloomulike omadustega Siena kondiitritooted, millest paljud olid väga tüüpilised ja milles kasutati rohkesti vürtse, mis omakorda muutusid kättesaadavaks tänu linna kiirele majanduskasvule ning eelkõige tänu vilunud vürtspoodnikele, kes kogusid kuulsust ka väljaspool linnamüüre. Just sajandite jooksul kinnistunud eriline oskusteave, mida Siena vürtspoodnikud hoidsid suure hoolega, pani 19. sajandil aluse kohalikule kondiitritööstusele, mis tänapäevalgi on tähtsaim majandusharu töötajate arvu, käibe ja ekspordimahu poolest.

Kaitstud geograafilise tähise „Panforte di Siena” registreerimistaotlus rajaneb toote sajandite jooksul välja kujunenud mainel, mis tuleneb mitmetest majanduslikest ja kultuurilistest teguritest. Siena linnamüüride vahelt laienes tootmine 1772. aastaks ümberkaudsetele aladele Siena provintsis ning veel praegugi valmistavad toodet eriliste oskustega töötajad, kelle ametinimetus on panfortaio. Panfortaio oskused rajanevad ametialasel pädevusel tootmise igas etapis, sealhulgas koostisainete ühtlase kvaliteedi kontrollimisel ja tootele kuju andmisel. Veel üks ametimees, kelleks võib olla ka panfortaio, on canditore, kes jälgib sukaadi kvaliteeti ning eri suhkrute üldist tasakaalu tootes.

5.2. Toote eripära:

Tootel „Panforte di Siena” on iseloomulik täidlane maitse ja tugev tekstuur. Lõikepind on läikiv, millele annavad tooni valkjas-kreemikad mandlid, säravroheline sidrunisukaad ning apelsini- ja küpse meloni sukaad. Terved mandlid on ühtlaselt jaotatud, kõvadus on mandlile omane. Kuna toode koosneb eri koostisainetest, siis on hammustamisel tunda mandli kiulisust, puuviljade pehmust ja neid siduva taigna tekstuuri. Iseloomulik maitse tuleneb koostisainete erinevatest maitsetest, mida tõstab esile ja täiendab vürtsisegu.

Toode „Panforte di Siena” on tuntud kui tüüpiline ja asendamatu jõulumaiustus.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Toode „Panforte di Siena” on arvatavasti Siena traditsioonilise kokakunsti tuntuim saadik. Kogu maailmas tuntud toote ajalugu ulatub tagasi keskaega. Sellega seoses tuleks märkida, et tol ajal ei hinnatud panforte't üksnes kui toitu, vaid ka tema raviomadusi tootes sisalduvate vürtside tõttu. Siena Piazza del Campo vanas apteegis leti vastas oleval seinal võib imetleda kauneid kuldseid maalinguid ja kirju panforte, ricciarello ja teiste Sienale iseloomulike toodete kohta.

Vürtside oskuslik ja rohke kasutamine viitab toote „Panforte di Siena” Siena päritolule ning tänu heale strateegilisele asukohale VIA Francigenal oli Siena keskajal vürtsikaubandusekeskus ja üks rikkamaid ja arenenumaid linnu Euroopas.

Kvaliteetsete vürtside rohke kasutamise oskus on läbi sajandite olnud Siena kloostrite ja vürtspoodide uhkuseks, millest annab tunnistust ka asjaolu, et kõige tuntumad „Panforte di Siena” tootmisettevõtted olid algselt kohalikud vürtspoed.

Siena piirkonnas on alati toodetud suurtes kogustes teravilja ning sellest jahu (eelkõige Crete Senesi piirkonnas), kuivatatud puuvilju (eelkõige mandleid ja sarapuupähkleid) ning mett. Siena omapära avaldub ka mõnedes suhkrustatud puuviljade päritolus ja kasutamises. Toote „Panforte di Siena” üks eriomadus on meloni tavatu kasutamine. See sai alguse traditsioonilisest kohapeal kasvatavast kultivarist „Zatti”, mida panforte tootjad pidasid sobivaks sukaadi tooraineks õhukese koore, eriliselt magusa viljaliha ja tugeva värvuse tõttu. Sajandite jooksul on hakatud kõnealust puuvilja Siena piirkonnas laiaulatuslikult kasvatama eelkõige toote „Panforte di Siena” valmistamise eesmärgil.

Nimetus „Panforte” registreeriti esimest korda 19. sajandi alguses. Just sel sajandil laienes maiustuse tootmine vürtspoodide seinte vahelt kaugemale ning hakati suurtes kogustes turustama väljapoole Siena piirkonda, eelkõige Firenze vürtspoodidesse. Toote „Panforte di Siena” esimene tootmishoone rajati Natale Pepi tööna 1810. aastal pärast seda, kui Napoleon laskis Ospedale di Santa Maria della Scala apteegi sulgeda. Samal sajandil märkis Artusi oma peateoses „La scienza in cucina e l'arte di mangiare bene” (1891) ära toote „Panforte” kui tüüpilise Siena maiustuse. Sellest ajast alates mainitakse toodet Siena kokakunsti tüüpilise esindajana kõigis Itaalia või mõne muu maa reisijuhtides. Selles suhtes väärib eriti märkimist Touring Club Italiano 1931. aasta reisijuht, mis kinnitab toote väga head mainet. „Siena maiustus, mis tunneb uhkust tuntuse üle kogu maailmas, on Panforte di Siena”. Valge variant sündis aastal 1879, kui kuninganna Margherita auks, kes külastus Siena Palio d'agosto hobuste võiduajamist, valmistati vähem vürtsine ja tuhksuhkruga kaetud maiustust esimest korda, millele anti nimi „Panforte Margherita”. Kohene edu tagas tootele vaieldamatu maine ja seda ka nime all „Panforte bianco”. Toote „Panforte di Siena” valmistamine algas septembris, kui oli kõige lihtsam hankida teatud koostisaineid, nagu näiteks pähklid, ning kestis aasta lõpuni. Maiustust söödi jõuluajal. Tänapäeval valmistatakse toodet „Panforte di Siena” ka väljaspool traditsioonilist jõuluaega keskmise suurusega tööstusettevõtetes ning piirkonna erinevates pagaritöökodades ja kondiitripoodides, kes toodavad tüüpilise Siena maiustuse kogutoodangust umbes poole.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Panforte di Siena” tunnustamise ettepaneku 19. oktoobri 2005. aasta Itaalia Vabariigi Teatajas nr 244.

Spetsifikaadi terviktekstiga saab tutvuda veebisaidil:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

või otse põllumajandusministeeriumi veebilehel (http://www.politicheagricole.it), seejärel klõpsates „Prodotti di qualità” („Kvaliteettooted”; ekraanil vasakul) ning seejärel „Disciplinari di Produzione all'esame dell'UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.